มาแรงเหลือเกินสำหรับร้านนี้ Sushi Hana ร้านซูชิพรีเมี่ยมน้องใหม่ที่ใครหลายคนกำลังพูดถึง ฮิตติดกระแสที่หลายคนไปลองก็ต้องมาบอกต่อความอร่อย ด้วยรูปที่ยั่วน้ำลายของเพื่อนๆสมาชิกวงใน ไม่รอช้าหาโอกาสเหมาะเจาะแล้วรีบไปสร้างแลนด์มาร์คแบบด่วนๆ 

สำหรับสาขาที่ดาวมาทานวันนี้คือสาขาศรีนครินทร์ ซึ่งเป็นสาขาน้องใหม่ล่าสุด ตั้งอยู่ซอยเสรีวิลล่า 2 หรือด้านหลังห้างพาราไดซ์ปาร์คนั่นเองค่ะ การเดินทางถ้าขับรถมาสามารถหาที่จอดได้ข้างทาง หรือถ้าจะให้เซฟสุดก็นำไปจอดที่ห้างพาราไดซ์ปาร์คก็ได้ค่ะ ส่วนบรรยากาศในร้าน ต้องบอกก่อนเลยว่าค่อนข้างเล็กและคับแคบมากค่ะ วันที่ดาวไปทาน คนแน่นร้าน แต่โชคดีที่หน้าเคาเตอร์บาร์มีว่างอยู่ 2 ที่นั่ง เลยไม่ได้รอคิวค่ะ ส่วนการบริการ เนื่องจากวันที่ดาวไปทาน คนเยอะ สั่งอาหารแล้วรอนานไปนิด พนักงานก็ยังดูแลไม่ทั่วถึงดีเท่าไหร่ อาจเป็นเพราะพนักงานน้อยด้วยค่ะ ถ้าปรับในจุดนี้ได้จะโอเคเลย 

โปรโมชั่นของทางร้านแบ่งออก ดังนี้
1.) จันทร์-พุธ เมนู Salmon Sushi, Salmon Sashimi ลด 50%
2.) Top Promotions โปรโมชั่นเมนูยอดฮิตประจำเดือน ลด 30-50%
3.) สมัคร Member Card รับส่วนลด 15% ทุกเมนู และ 50% สำหรับ 3 เมนู Otoro, Chutoro,อีกอย่างขออภัยค่ะ จำไม่ได้ 

[เมนูที่สั่ง]
- Enkawa Salad (ปกติ 280 ลด 30%เหลือ 196) สลัดสไตล์ญี่ปุ่น เครื่องแน่น จัดเต็มมาก ทั้งผักสลัด ยำสาหร่าย เอ็นกาวะ ไข่กุ้ง แถมยังโรยไข่ปลาแซลมอนมาให้แบบไม่หวงของ จานนี้ไม่สั่งถือว่าพลาด คุ้มสุดๆค่ะ (5/5)

- Salmon Toro Yaki (ปกติ 150 ลด 15%เหลือ 127) ท้องปลาแซลมอนย่างเกลือ ชิ้นใหญ่เกินราคา หอมกรุ่น อร่อยเต็มปากเต็มคำ (5/5)

- Oyster Pontsu (ปกติ 210 ลด 15%เหลือ178)
หอยนางรมยำในซอสพอนสึสไตล์ญี่ปุ่น เสิร์ฟมาบนถาดน้ำแข็ง แต่ละแก้วมีหอยอยู่ 2 ตัว ขนาดกำลังดี ไม่เล็กไม่ใหญ่ เนื้อสด หวานเด้ง แทบละลายในปาก ซอสพอนสึรสเปรี้ยวซ่า อร่อยเข้ากันดี (4/5)

- Salmon Toro Aburi (ปกติ 90 ลด 15%เหลือ 76) ซูชิท้องปลาแซลมอนลนไฟมาหอมๆ ทั้งหวานทั้งมัน ฟินสุดๆ (5/5)

- Salmon Nigiri (ปกติ 60 ลด 50%เหลือ 30) สั่งมา 4 คำ ลนไฟ 2 คำ ปลาสด ลายสวย มีมันแทรก อร่อยทั้งคู่ (5/5)

- Foie Gras (2 คำ/ปกติ 380 ลด 15%เหลือ 365) ตับห่านชิ้นใหญ่และหนามิดปิดข้าว ราดซอสมาได้ฉ่ำดี อร่อยได้อย่างเต็มปากเค็มคำ แต่เสียอย่างที่เชฟใส่ใบโอบะมาให้ ส่วนตัวดาวไม่ชอบกลิ่นมันค่ะ รู้สึกเสียอรรถรสของตับห่านไปหน่อย (4/5)

- Uni Nigiri (2คำ/ลด 50% เหลือ 380) ไข่หอยเม่นสดและหวาน มัน อร่อย แต่รู้สึกคำเล็กไปหน่อย (4/5)

- Otoro Nigiri (ปกติ 320 ลด 50% เหลือ 160) ดีงามฝุดๆ ปลาชิ้นใหญ่และหนา สด หวาน เนื้อเด้งกรุบๆ (5/5)

- Chutoro (ปกติ 250 ลด 50% เหลือ 125) ชิ้นใหญ่ หนา สด อร่อยอีกเช่นกัน แต่ชอบ Otoro มากกว่านิดนึง (4/5)

โดยรวมวัตถุดิบสดใหม่ คุณภาพคุ้มเกินราคา อยากให้ทางร้านรักษามาตรฐานให้ดีงามแบบนี้ตลอดไป และพัฒนาให้ดียิ่งๆขึ้นไปนะคะ

ป.ล.ทางร้านคิด Service Charge 20 บาท/คนค่ะ